# *Neringos savivaldybės tarybos nario Viganto Giedraičio ataskaita už 2022 metus*

 *Vadovaudamasis Neringos savivaldybės Tarybos Reglamento 12.6 punktu, teikiu savo, kaip Tarybos nario, ataskaitą rinkėjams už 2022 metus. 2022 m. dalyvavau visuose savivaldybės Tarybos posėdžiuose, daugelyje pasitarimų kuriuose buvo nagrinėjami aktualūs savivaldybei klausimai. Vadovaudamasis Neringos savivaldybės Mero patvirtintu komitetų darbo grafiku, organizavau Neringos savivaldybės Tarybos Švietimo, kultūros, jaunimo ir sporto komiteto veiklą. 2022 m. įvyko visi planuoti komiteto posėdžiai ir kuriuose buvo išnagrinėti 102 klausimai. Metų eigoje dalyvavau organizuotuose susitikimuose su gyventojais gyvenvietėse. Dalyvavau Socialdemokratų frakcijos darbe, pasitarimuose ir posėdžiuose. Su savivaldybės gyventojais susitikinėjau ir asmeniškai, gyventojams rūpimais klausimais . Be vadovavimo Švietimo, kultūros, jaunimo ir sporto komitetui , esu savivaldybės tarybos Biudžeto , finansų ir ūkio komiteto nariu ir dalyvavau komiteto darbe. Neringos savivaldybę kartu su meru D.Jasaičiu atstovauju Klaipėdos regiono plėtros taryboje ir dalyvauju jos veikloje .*

 *Istorikų paraginta, Neringos savivaldybės Taryba, 2022 m. lapkričio mėn. savo sprendimu paskelbė, kad 1437 m. lapkričio 11 d. Nidos smuklės mokesčių mokėjimo fakto paminėjimas istoriniuose šaltiniuose yra Neringos įkūrimo metai. Džiaugiuosi, kad teko dalyvauti šio sprendimo priėmime. Ši data labai svarbi mūsų žmonėms, kurie prisimena kaip keitėsi miestas ir kurortas, kaip jie patys kūrė , gražino ; tiesė kelius, statė poilsio namus, viešbučius, mokyklas , kultūros objektus, krantines ir kitus infrastruktūros objektus . Tuo pačiu neringiškiai gavo puikią galimybę įvertinti ir suprasti kokia sudėtinga šios teritorijos istorija, kokia sudėtinga pusiasalio gyvenimo buitis, kaip svarbu , kad čia gyvenančio žmogaus veikla neprieštarautų gamtos dėsniams, kaip svarbu išsaugoti ką sukūrė gamta ir žmogus ateities kartoms.. Džiaugiuosi ir didžiuojuosi neringiškiais mokytojais, gydytojais , valstybės tarnautojais, paprastais darbininkais, savo sąžiningu darbu, puoselėjančiais Neringą. Ypatingi pokyčiai įvyko per pastaruosius 32 m. Pasikeitė kurorto infrastruktūra: sutvarkyta Juodkrantės krantinė, neatpažįstamai pasikeitė švietimo įstaigos, sutvarkyta visose gyvenvietėse Geriamojo vandens gerinimo ir nuotekų valymo sistemos, pastatyti gyvenamieji būstai, tvarkoma viešoji infrastruktūra, pėsčiųjų ir dviračių takai, įrengti nauji pažintiniai takai, sutvarkytos gatvės šaligatviai, rekonstruojami kultūros ir švietimo objektai. Kurorte ypatingas dėmesys skiriamas kultūros renginiams ir jų kokybei, parengti planavimo dokumentai, strateginiai planai. Džiaugiuosi, kad likimas leido man prisidėti prie visos mūsų bendruomenės akivaizdžios kaitos.*

 *Jau 42 metus, nors ir kukliai , prisidedu prie Neringos puoselėjimo.*

 *2022 metai - kokių Europoje jau seniai nebuvo . Vasario 24 d., anksti ryte, Rusija užpuolė Ukrainą, pradėjo fiziškai naikinti Ukrainos tautą. Sveiku protu sunku suvokti Rusijos vadų kliedesius, kad Ukraina nėra valstybė. Putinas sukūrė „ naują istoriją“, laisvės siekiančią Ukrainą vadindami fašistais, nacionalistais.*

 *Šį karą labai skaudžiai išgyvena kiekvienas mūsų bendruomenės narys ,kurių nemaža dalis atvėrė savo namų duris pabėgėliams iš Ukrainos, atvėrėme darželių ir mokyklų duris vaikams pabėgusiems iš karo košmaro. Ši nelaimė mus visus suvienijo, suvienijo Europos tautas, pasaulio geros valios žmones. Nežinau kada užgis pabėgėlių iš Ukrainos žaizdos, bet tvirtai žinau laisvės siekiantys žmonės laimės, dėl savo žemės, dėl savo vaikų, mamų, mylimųjų , vyrų ir tėvų, dėl Tiesos į kurią yra šaudoma.*

 *2022 m. žiemą parengiau foto parodą ...KAD ŽEMĖJE ŽYDĖTŲ GĖLĖS ...skirtą Žemės dienai. Deja , prasidėjęs karas viską pakeitė.*

 *„ Išgirskite mus. Ukrainos žmonės nori taikos. Mes norime patys apibrėžti ir kurti savo istoriją. Taikiai. Ramiai. Sąžiningai. Tai mūsų žemė. Karo mums nereikia – nei šalto, nei karšto, nei hibridinio... (Ukrainos prezidentas V.Zelenskis). Šie žodžiai mane labai paveikė ir supratau; kad parodą skirsiu Ukrainos žmonėms.*

*Mintis apie karą, po nuotraukomis, parašė Neringos gimnazijos mokiniai tame tarpe ir vaikai iš Ukrainos ,esu jiems dėkingas.*

 *Spalio – lapkričio mėn. foto parodą „TARP VĖJŲ IR VANDENŲ“ surengiau Kėdainių kultūros centre. Kartu su etnografiniu ansambliu „Giedružė“ Lietuvos centre pristatėme Neringą ir jos kultūrinį palikimą. Pusantro mėnesio Kėdainių krašto žmonės galėjo susipažinti su mūsų kurortu – Neringa.*

 *Pastaraisiais metais vis labiau neramina spartus mokinių skaičiaus mažėjimas gimnazijoje. Viena priežasčių, kad mūsų kurortas virsta Lietuvos didžiųjų miestų miegamuoju rajonu. Nekilnojamojo turto projektų vystytojai taip mus, ir ne tik mus, suvysto savo gražiais pažadais, gražiais projektais, žvaigždutėmis , naujomis paslaugomis ir taip suvystę dar ir suriša, kad mažiau spurdėtume, o gavę rekonstrukcijai leidimą, įkasa ir skelbimą „Parduodami apartamentai“.*

 *Taip nelieka viešbučių, poilsio namų, nelieka visuomeninės paskirties patalpų, nelieka darbo vietų. Nėra kur apgyvendinti didesnes grupes, delegacijas ir taip pamažu naikiname savo rankomis kurortą. Mažėja darbo vietų, o rekonstruoti pastatai parduodami atskirais butais .Manau tai didžiulė problema deja ne tik mūsų kurorto. Turime kartu su LR Seimu ir LR Vyriausybe apginti viešąjį interesą ir sustabdyti šį procesą.*

 *Pastaraisiais metais mane apima dvilypis jausmas ; statistinėse ataskaitose gyventojų skaičius Neringoje auga, o mokyklose vaikų skaičius mažėja, gyventojų skaičius didėja, o vakare, paprastą dieną, sutikti žmogų sudėtinga , gyventojų skaičius didėja , o tamsių langų, ypač prasidedant naujai savaitei, irgi didėja. Šį faktą gerai atspindi prie sporto mokyklos susitikusių moterų , vedinų savo augintinius, pokalbis: -Iš kur eini ? -Iš tuščio miesto . Genialus atsakymas verčiantys susimąstyti, ypač politikus ne tik iš Neringos , bet ir Lietuvos. Manau, pribrendo laikas, Tarybos nariams, bendruomenei susitelkti ir kreiptis į atsakingas institucijas, kad būtų apgintas Viešasis interesas, kad pagrindinė kurorto infrastruktūra – viešbučiai ir poilsio namai po rekonstrukcijų nebūtų išparduodami butais. Tai – kurorto naikinimas.*

 *Manau nepateisinama, kad savivaldybės administracijoje jau kuris laikas nėra vyr. architekto ir paminklosaugos specialisto, o mūsų teritorija įrašyta į UNESCO pasaulio paveldo sąrašą ir šie specialistai labai reikalingi.*

 *Geriau apie mano darbą savivaldybės Taryboje gali spręsti ir vertinti rinkėjai.*

*Savivaldybės tarybos narys Vigantas Giedraitis*